3 การประกอบธุรกิจ

3.1 ลักษณะผลิตภัณฑ์

  ผลิตภัณฑ์ของบริษัทแบ่งออกเป็น 4 ประเภทหลัก ได้แก่ เหล็กโครงสร้าง, ท่อเหล็กชุบสังกะสี,
  ท่อเหล็กเฟอร์นิเจอร์และ เหล็กแผ่นดำ โดยมีรายละเอียดดังต่อไปนี้

3.1.1 เหล็กโครงสร้าง (Structural Steel Pipe)

เหล็กโครงสร้างเป็นผลิตภัณฑ์ที่ผลิตจากเหล็กแผ่นรีดร้อนชนิดม้วน (Hot Rolled Steel Sheet)
เหล็กโครงสร้างที่บริษัทสามารถผลิตได้สามารถจัดแบ่งได้เป็น 5 ประเภท คือ

1.  ท่อเหล็กดำทรงกลม (Black Steel Pipe)
    บริษัทสามารถผลิตท่อเหล็กดำทรงกลมได้ตามมาตรฐานต่างๆ อันได้แก่ มาตรฐานอังกฤษ
    (BS), มาตรฐานเยอรมัน (DIN), มาตรฐานญี่ปุ่น (JIS), มาตรฐานอเมริกา (ASTM),
    มาตรฐานอุตสาหกรรมไทย (TIS) และมาตรฐานเชิงพาณิชย์ที่บริษัทกำหนดขึ้นเอง
    ท่อเหล็กดำทรงกลมที่บริษัทผลิตได้มีขนาดเส้นผ่าศูนย์กลางตั้งแต่ 0.5 นิ้ว ถึง 6 นิ้ว
    ความหนาตั้งแต่ 1.4 มิลลิเมตร ถึง 7.2 มิลลิเมตรและมีความยาวมาตรฐาน 6.0 เมตร

2.  ท่อเหล็กดำทรงเหลี่ยมและทรงแบน (Square and Rectangular Tube)
    บริษัทสามารถผลิตท่อเหล็กดำทรงเหลี่ยมที่มีขนาดหน้าตัดตั้งแต่ 1 นิ้ว x 1 นิ้ว ถึง 5 นิ้ว x 5
    นิ้ว และท่อเหล็กดำทรงแบนที่มีขนาดหน้าตัดตั้งแต่ 2 นิ้ว x 1 นิ้ว ถึง 6 นิ้ว x 2 นิ้ว
    ความหนาตั้งแต่ 1.0 มิลลิเมตร ถึง 4.5 มิลลิเมตรและมีความยาวมาตรฐาน 6.0 เมตร

3.  ท่อเหล็กเคลือบสี (Vanished Steel Pipe) บริษัทผลิตท่อเหล็กเคลือบสี
    โดยการนำท่อเหล็กดำทรงกลมไปผ่านกระบวนการพ่นสีแดงหรือสีดำเพื่อความทนทานและสะดวกในการใช้งานตามความต้องการของลูกค้า
    บริษัทสามารถผลิตท่อเหล็กเคลือบสีได้ตามมาตรฐานเช่นเดียวกับท่อเหล็กดำทรงกลม
    โดยมีขนาดเส้นผ่าศูนย์กลางตั้งแต่ 0.5 นิ้ว ถึง 6 นิ้ว ความหนาตั้งแต่ 1.4 มิลลิเมตร ถึง
    7.2 มิลลิเมตรและมีความยาวมาตรฐาน 6.0 เมตร

4.  ท่อเหล็กรับแรงดันน้ำสูง (High Pressure Steel Pipe)
    บริษัทผลิตท่อเหล็กรับแรงดันน้ำสูงโดยการนำเหล็กแผ่นรีดร้อนที่ค่อนข้างหนาโดยมีความหนาตั้งแต่
    2.3
    มิลลิเมตรไปผ่านกระบวนการผลิตเช่นเดียวกับท่อเหล็กโครงสร้างอื่นๆแต่จะเพิ่มกระบวนการทดสอบการรับแรงดันน้ำในระดับตั้งแต่
    70 บาร์ถึง 150 บาร์ตามความต้องการของลูกค้าซึ่งนำไปใช้ในงานที่ต้องรับแรงดันน้ำสูง
    โดยบริษัทสามารถผลิตท่อเหล็กรับแรงดันน้ำสูงได้ตามมาตรฐานเช่นเดียวกับท่อเหล็กดำทรงกลม
    หากแต่มีความสามารถในการรับแรงดันน้ำได้สูงกว่าท่อเหล็กดำทรงกลมซึ่งมีมาตรฐานในการรับแรงดันน้ำที่
    50 บาร์ ท่อเหล็กรับแรงดันน้ำสูงที่บริษัทผลิตได้มีขนาดเส้นผ่าศูนย์กลางตั้งแต่ 0.5 นิ้ว ถึง 6
    นิ้ว ความหนาตั้งแต่ 2.3 มิลลิเมตร ถึง 7.2 มิลลิเมตรและความยาวมาตรฐาน 6.0 เมตร

5.  เหล็กโครงสร้างรูปตัวซี (Lip Channel Steel)
    บริษัทสามารถผลิตเหล็กโครงสร้างรูปตัวซีได้ตามที่มาตรฐานอุตสาหกรรมไทย(TIS)กำหนดไว้
    เหล็กโครงสร้างรูปตัวซีที่บริษัทผลิตได้มีขนาดตั้งแต่ 75 มิลลิเมตร x 45 มิลลิเมตร x 15
    มิลลิเมตร ถึงขนาด 150 มิลลิเมตร x 50 มิลลิเมตร x 20 ความหนาตั้งแต่ 2.3 มิลลิเมตร
    ถึง 3.2 มิลลิเมตรและมีความยาวมาตรฐาน 6 เมตร

  เหล็กโครงสร้างที่บริษัทสามารถผลิตได้ดังกล่าวข้างต้น ลูกค้ามักจะนำไปใช้ในงานก่อสร้างต่างๆ
  เช่น โครงแผ่นปูพื้น โครงหลังคา ผนัง โครงเพดาน ราวสะพาน นั่งร้าน ราวกั้นทางเดินเท้า
  รั้วบ้าน ประตูบ้าน ท่อลำเลียงน้ำ และกระบอกไฮดรอลิค เป็นต้น ทั้งนี้
  รายได้จากการขายเหล็กโครงสร้างนี้ถือเป็นรายได้หลักของบริษัทโดยคิดเป็นร้อยละ 54.01
  และร้อยละ48.37 ของรายได้จากการขายในปี2545 และ ปี2546 ตามลำดับ

3.1.2 ท่อเหล็กชุบสังกะสี (Galvanized Steel Pipe)

  บริษัทผลิตท่อเหล็กชุบสังกะสีโดยการนำท่อเหล็กดำทรงกลมไปผ่านกระบวนการชุบแร่สังกะสี
  เพื่อให้มีคุณสมบัติป้องกันการเกิดสนิมและการกัดกร่อน
  บริษัทสามารถผลิตท่อเหล็กชุบสังกะสีได้ตามมาตรฐานเช่นเดียวกับท่อเหล็กดำทรงกลม
  โดยมีขนาดเส้นผ่าศูนย์กลางตั้งแต่ 0.5 นิ้ว ถึง 6 นิ้ว ความหนาตั้งแต่ 1.4 มิลลิเมตร ถึง 7.2
  มิลลิเมตรและความยาวมาตรฐาน 6.0 เมตร
  ท่อเหล็กชุบสังกะสีถูกนำไปใช้ในงานก่อสร้างเช่นกัน โดยนำไปใช้ทำท่อประปา ท่อร้อยสายไฟ
  เสาไฟและ เสารับสัญญาณต่างๆ

  3.1.3 ท่อเหล็กเฟอร์นิเจอร์ (Steel Tube for Furniture and General Structural
  Purpose)

  ท่อเหล็กเฟอร์นิเจอร์เป็นผลิตภัณฑ์ที่ผลิตจากเหล็กแผ่นรีดเย็น (Cold Rolled Steel Sheet)
  บริษัทสามารถผลิตท่อเฟอร์นิเจอร์ได้ทั้งรูปทรงกลมขนาดเส้นผ่าศูนย์กลางตั้งแต่ 0.375 นิ้ว ถึง
  1.25 นิ้ว และทรงเหลี่ยมขนาดหน้าตัดตั้งแต่ 0.5 นิ้วx0.5 นิ้ว ถึง 1 นิ้วx1นิ้ว ความหนาตั้งแต่
  0.4 มิลลิเมตร ถึง 2.0 มิลลิเมตรและมีความยาวมาตรฐาน 6.0 เมตร
  ท่อเหล็กเฟอร์นิเจอร์นี้ลูกค้ามักจะนำไปใช้เป็นชิ้นส่วนในการผลิตเฟอร์นิเจอร์ประเภทต่างๆเช่น
  โต๊ะ เก้าอี้ ตู้เสื้อผ้า เตียงนอน เป็นต้น

  3.1.4 เหล็กแผ่นดำ (Hot Rolled Steel Plates and Sheets)

  บริษัทผลิตเหล็กแผ่นชนิดดำโดยนำเหล็กรีดร้อนม้วนใหญ่ซึ่งมีมีขนาดความหนาตั้งแต่ 1.2 มิลลิเมตร
  ถึง 12.0 มิลลิเมตรมาคลี่ออกแล้วรีดให้เรียบก่อนตัดให้ได้ตามขนาดมาตรฐาน 2 ขนาดคือ 4
  ฟุตx8ฟุต และ 5 ฟุตx10ฟุต และสามารถตัดตามขนาดที่ลูกค้าต้องการได้ทั้งขนาดความกว้าง 4
  ฟุตและ 5 ฟุต โดยสามารถตัดได้ความยาวสูงสุด 12 เมตร
  เหล็กแผ่นชนิดดำนี้ลูกค้าจะนำไปใช้เป็นชิ้นส่วนในการผลิตผลิตภัณฑ์ต่างๆเช่น ฉากกั้น ชั้นวางของ
  ตู้เอกสาร ตู้นิรภัย เครื่องกำเนิดไฟฟ้า เครื่องซักผ้า และเครื่องปรับอากาศ เป็นต้น

3.2 การตลาดและภาวะการแข่งขัน

  3.2.1 กลยุทธ์การตลาด

  1) กลยุทธทางด้านคุณภาพผลิตภัณฑ์

  เนื่องจากผลิตภัณฑ์ของบริษัทส่วนใหญ่นำไปใช้ในงานก่อสร้างโครงสร้างอาคารและงานสาธารณูปโภคต่างๆ
  บริษัทจึงคำนึงถึงการรักษาคุณภาพของผลิตภัณฑ์เป็นสำคัญ
  โดยจัดให้มีการตรวจสอบคุณภาพของผลิตภัณฑ์ในทุกขั้นตอนของกระบวนการผลิตนับตั้งแต่การรับวัตถุดิบจากผู้ผลิตจนถึงการส่งมอบสินค้าให้กับลูกค้าและมีการออกใบรับรองคุณภาพสินค้าตามที่ลูกค้าร้องขอ
  เพื่อให้ได้ผลิตภัณฑ์ที่ได้มาตรฐานตามที่ลูกค้าสั่งผลิต
  โดยเฉพาะลูกค้าในต่างประเทศซึ่งต้องการผลิตภัณฑ์ที่ได้ตามมาตรฐานสากลเช่น มาตรฐานอังกฤษ
  (BS) มาตรฐานเยอรมัน (DIN) มาตรฐานญี่ปุ่น (JIS) และมาตรฐานอเมริกา (ASTM)
  เป็นต้น
  ซึ่งมาตรฐานสากลดังกล่าวมิได้เป็นมาตรฐานเฉพาะเจาะจงในการนำไปใช้งานในประเทศนั้นๆเท่านั้น
  หากแต่ขึ้นอยู่กับความต้องการของลูกค้าแต่ละรายที่นำไปใช้ตามความเหมาะสมของงาน
  ยกตัวอย่างเช่น ลูกค้าในประเทศไทยอาจเลือกใช้สินค้าตามมาตรฐานของสหรัฐอเมริกา (ASTM)
  แทนการใช้ผลิตภัณฑ์ตามมาตรฐานอุตสาหกรรมไทย(มอก.) ทั้งนี้ สินค้าส่วนใหญ่ของบริษัท ได้แก่
  ท่อเหล็กดำ ท่อเหล็กเฟอร์นิเจอร์ ได้ผ่านการรับรองตามมาตรฐานอุตสาหกรรมไทย (มอก.)
  ส่วนสินค้าบางประเภทเช่น ท่อเหล็กชุบสังกะสี อยู่ในระหว่างขั้นตอนการขอใบรับรอง นอกจากนี้
  บริษัทยังจัดให้มีระบบการบริหารงานคุณภาพตามมาตรฐาน ISO 90001/2000
  เพื่อสร้างความมั่นในด้านคุณภาพของผลิตภัณฑ์ให้แก่ลูกค้า

  2) กลยุทธทางด้านการให้บริการ

  บริษัทได้จัดให้มีบริการที่รวดเร็วและตรงตามความต้องการของลูกค้าทั้งทางด้านการผลิตและการจัดส่งผลิตภัณฑ์
  โดยสอบถามถึงรูปแบบและปริมาณความต้องการผลิตภัณฑ์
  เพื่อใช้ในการวางแผนการผลิตและแผนการจัดเก็บผลิตภัณฑ์คงคลังแต่ละประเภท
  เพื่อให้มีผลิตภัณฑ์เพียงพอตอบสนองความต้องการของลูกค้าอย่างมีประสิทธิภาพ นอกจากนี้
  บริษัทได้จัดให้เจ้าหน้าที่การตลาดออกพบลูกค้าทุกวัน
  เพื่อสอบถามถึงความพึงพอใจของลูกค้าและสามารถปรับเปลี่ยนรูปแบบของผลิตภัณฑ์ได้อย่างรวดเร็วทันต่อความต้องการของลูกค้าและสร้างความพึงพอใจให้กับลูกค้าในระยะยาว

  3.2.2 ลักษณะของลูกค้าและกลุ่มลูกค้าเป้าหมาย

  ผลิตภัณฑ์เหล็กโครงสร้าง ท่อเหล็กและเหล็กแผ่นดำที่บริษัทผลิตนั้น
  ถูกนำไปใช้ในอุตสาหกรรมการก่อสร้างและการผลิตเฟอร์นิเจอร์
  โดยกลุ่มลูกค้าหลักจะเป็นบริษัทจัดจำหน่ายวัสดุก่อสร้างทั้งในและต่างประเทศที่เน้นคุณภาพและมาตรฐานของผลิตภัณฑ์เป็นหลัก
  ซึ่งปัจจุบันกลุ่มลูกค้าหลักของบริษัทในประเทศจะอยู่ในเขตกรุงเทพมหานครและปริมณฑล
  ส่วนกลุ่มลูกค้าของบริษัทในต่างประเทศจะกระจายอยู่ในประเทศต่างๆ ดังนี้ มาเลเซีย สิงคโปร์
  ฮ่องกง ออสเตรเลีย ยุโรป และแอฟริกาใต้ เป็นต้น

3.2.3 การจัดจำหน่ายและช่องทางการจำหน่าย

  ในปี 2547 บริษัทมียอดขายในประเทศประมาณร้อยละ 97 ของรายได้รวมจากการขาย
  ส่วนที่เหลือเป็นการส่งออกไปยังต่างประเทศ สำหรับช่องทางการจำหน่ายนั้น
  ที่ผ่านมาจะเป็นการจำหน่ายให้กับบริษัทจัดจำหน่ายเพื่อจัดจำหน่ายต่อให้กับลูกค้าผู้นำไปใช้งานอีกทอดหนึ่ง
  โดยมีรายละเอียดของช่องทางการจำหน่ายดังต่อไปนี้

ตารางแสดงช่องทางการจำหน่ายในปี 2546 และ 2547

+--------------+--------+------+--------+------+--------------------+
| จัดจำหน่ายผ่าน  | 2546   |      | 2547   |      | ช่องทางการจำหน่าย    |
+--------------+--------+------+--------+------+--------------------+
|              | (ล     | (%)  | (ล     | (%)  |                    |
|              | ้านบาท) |      | ้านบาท) |      |                    |
+--------------+--------+------+--------+------+--------------------+
| 1.           | 1,     | 9    | 2,     | 9    | ตัวแทนจ             |
| บริษัทจัดจำหน่าย | 218.92 | 3.15 | 261.44 | 6.63 | ำหน่ายในประเทศจำนวน |
|              |        |      |        |      | 300 ราย            |
| ในประเทศ     |        |      |        |      |                    |
+--------------+--------+------+--------+------+--------------------+
| 2.           | 89.67  | 6.85 | 78.76  | 3.37 | ส่งออกไปยังตัวแทนจำหน |
| บริษัทจัดจำหน่าย |        |      |        |      | ่ายต่างประเทศจำนวน13 |
|              |        |      |        |      | ราย ใน             |
| ต่างประเทศ    |        |      |        |      | ประเทศมาเลเซีย,     |
|              |        |      |        |      | ฮ่องกง,             |
|              |        |      |        |      | สิงคโปร์,ออสเตรเลีย,  |
|              |        |      |        |      | ยุโรป, และ แอฟริกาใต้ |
+--------------+--------+------+--------+------+--------------------+
| รวมรา        | 1,     | 10   | 2,     | 10   |                    |
| ยได้จากการขาย | 308.58 | 0.00 | 340.20 | 0.00 |                    |
+--------------+--------+------+--------+------+--------------------+

  3.2.4 แนวโน้มและภาวะอุตสาหกรรม

  ภาวะอุตสาหกรรม

  โครงสร้างของอุตสาหกรรมเหล็กแบ่งออกเป็น 3 ขั้น ดังนี้

  1. อุตสาหกรรมเหล็กขั้นต้น

  ได้แก่ ขั้นตอนการถลุงเหล็ก (Iron Making)
  เพื่อเป็นการแยกเหล็กออกมาจากแร่เหล็กโดยการถลุงแร่เหล็กได้เป็นเหล็กเหลวและหล่อออกมาเป็นแท่ง
  เรียกว่า เหล็กพิกหรือเหล็กถลุง (Pig lron) ซึ่งเป็นการผลิตขนาดใหญ่ซึ่งต้องใช้เงินลงทุนสูง
  ซึ่งประเทศไทยยังไม่มีการผลิตเหล็กขั้นตอนนี้

  2. อุตสาหกรรมเหล็กขั้นกลาง

  ได้แก่ ขั้นตอนการผลิตเหล็กกล้า (Steel Making)
  เป็นการลดปริมาณของธาตุเจือปนและปรับปรุงส่วนผสมให้ได้ตามที่ต้องการ
  โดยนำเหล็กพิกที่ได้จากเตาถลุงไปแปรเปลี่ยนเป็นเหล็กกล้า หรือโดยการนำเศษเหล็ก (Scrap)
  หรือเหล็กพรุน มาหลอมในเตาหลอมไฟฟ้า แล้วนำไปหล่อเป็นเหล็กแท่งชนิดต่างๆ ในเบ้าหล่อ
  จะได้เหล็กแท่งเล็ก (Billet) เหล็กแท่งใหญ่ (Bloom) และเหล็กแท่งแบน (Slab)
  ซึ่งจะนำไปเป็นวัตถุดิบในการผลิตเหล็กทรงยาว (Long Products) และเหล็กทรงแบน (Flat
  Products) ตามลำดับ

  3. อุตสาหกรรมเหล็กขั้นปลาย

  ได้แก่ ขั้นตอนการแปรรูปผลิตภัณฑ์เหล็กขั้นกลาง โดยการนำเหล็กแท่งชนิดต่างๆ
  แปรรูปด้วยการรีด เช่น การนำ Slab ไปรีดเป็นเหล็กแผ่นรีดร้อน หรือการนำ Billet
  ไปรีดเป็นเหล็กเส้น เป็นต้น
  ผลิตภัณฑ์ที่ได้จากขั้นตอนนี้จะนำไปใช้เป็นวัตถุดิบในการผลิตของอุตสาหกรรมเหล็กต่อเนื่องต่าง ๆ
  ซึ่งผลิตภัณฑ์เหล็กจากขั้นตอนนี้แบ่งออกตามรูปทรงของผลิตภัณฑ์ได้เป็น 2 ลักษณะ ดังนี้

    3.1 ผลิตภัณฑ์เหล็กทรงแบน (Flat Products) ได้แก่ เหล็กแผ่นรีดร้อน (Hot Rolled
    Sheet) เหล็กแผ่นรีดเย็น (Cold Rolled Sheet) เหล็กแผ่นเคลือบ/ชุบ (Coated
    Sheet) เหล็กแผ่นหนา (Hot Rolled Plate) ซึ่งนำไปใช้ในอุตสาหกรรมก่อสร้าง
    ผลิตท่อเหล็ก ตู้คอนเทนเนอร์ ถังแก๊ส รถยนต์ เครื่องใช้ไฟฟ้า และอุปกรณ์เฟอร์นิเจอร์

2.  ผลิตภัณฑ์เหล็กทรงยาว (Long Products) ได้แก่ เหล็กเส้นกลม (Round Bar)
      เหล็กเส้นข้ออ้อย (Deformed Bar) เหล็กลวด (Wire Rod) เหล็กรูปพรรณ (Shape
      Steel) ซึ่งนำไปใช้ในอุตสาหกรรมก่อสร้างเป็นส่วนใหญ่

อุตสาหกรรมเหล็กในประเทศไทย

อุตสาหกรรมเหล็กของไทยเป็นอุตสาหกรรมที่ผลิต
เพื่อทดแทนการนำเข้าโดยเริ่มจากการพัฒนาเพื่อตอบสนองความต้องการภายในประเทศของผลิตภัณฑ์เหล็กขั้นปลายเป็นหลัก
ได้แก่ กลุ่มเหล็กเส้น เหล็กลวด เหล็กโครงสร้างรูปพรรณ เหล็กแผ่นรีดร้อนและรีดเย็น
ซึ่งเป็นวัตถุดิบขั้นพื้นฐานของอุตสาหกรรมต่อเนื่องหลายประเภท เช่น อุตสาหกรรมเครื่องจักรกล
การเกษตร การก่อสร้าง อุตสาหกรรมเครื่องใช้ไฟฟ้า อุตสาหกรรมรถยนต์ เป็นต้น

อุตสาหกรรมเหล็กในประเทศไทยเติบโตอย่างมากจากการฟื้นตัวทางเศรษฐกิจของประเทศไทยตั้งแต่ปี
2544 ที่อัตราการเติบโตของผลิตภัณฑ์มวลรวมภายในประเทศ (GDP) ร้อยละ 1.8[1]
เพิ่มขึ้นเป็นร้อยละ 5.0¹ ในปี พ.ศ. 2545 โดยเริ่มจากการฟื้นตัวของอุตสาหกรรม ก่อสร้าง
อสังหาริมทรัพย์ ยานยนต์ ซึ่งเป็นอุตสาหกรรมที่มีการใช้เหล็กเป็นวัตถุดิบสำคัญในการผลิต
ประกอบกับมาตรการสำคัญที่ภาครัฐออกมาเพื่อช่วยปกป้องอุตสาหกรรมเหล็กในประเทศไทยในปี
2545 ได้แก่

1)  การออกมาตรฐานผลิตภัณฑ์อุตสาหกรรม (ม.อ.ก.) ภาคบังคับสำหรับเหล็กประเภทต่างๆ 18
    ประเภทดังนี้

  ----------------------------------------------------------------------------
          เลขที่ มอก.       รายละเอียด                          วันที่บังคับใช้
  ------- --------------- ---------------------------------- -----------------
  1       มอก.20-2543     เหล็กเส้นเสริมคอนกรีต : เหล็กเส้นกลม     26 ม.ค.2545

  2       มอก.24-2536     เหล็กเส้นเสริมคอนกรีต : เหล็กข้ออ้อย      25 ก.ย.2537

  3       มอก.95-2540     ลวดเหล็กกล้าสำหรับคอนกรีตอัดแรง         30 มี.ค.2546

  4       มอก.211-2527    เหล็กเส้นเสริมคอนกรีต : เหล็กรีดซ้ำ       1 มี.ค.2528

  5       มอก.348-2540    เหล็กลวดคาร์บอนต่ำ                    6 ธ.ค.2541

  6       มอก.420-2540    ลวดเหล็กกล้าตีเกลียวสำหรับคอนกรีตอัดแรง   30 มี.ค.2546

  7       มอก.528-2540    เหล็กกล้าคาร์บอนรีดร้อนแผ่นม้วน แผ่นแถบ    11 ม.ค.2542

                          แผ่นหนา และแผ่นบางสำหรับงานทั่วไปและ     

                          งานขึ้นรูป                             

  8       มอก.1227-2539   เหล็กโครงสร้างรูปพรรณรีดร้อน            10 พ.ค.2541

  9       มอก.1228-2537   เหล็กโครงสร้างรูปพรรณขึ้นรูปเย็น          7 ธ.ค.2540

  10      มอก.1390-2539   เข็มพืดเหล็กกล้ารีดร้อน                  21 ส.ค.2541

  11      มอก.1479-2541   เหล็กกล้าคาร์บอนรีดร้อนแผ่นม้วน แผ่นแถบ    25 ส.ค.2544

                          แผ่นหนา และแผ่นบางสำหรับงานโครงสร้าง    

                          ทั่วไป                                

  12      มอก.1499-2541   เหล็กกล้าคาร์บอนรีดร้อนแผ่นม้วน แผ่นแถบ    25 ส.ค.2544

                          แผ่นหนา และแผ่นบางสำหรับงานโครงสร้าง    

                          เชื่อมประกอบ                          

  13      มอก.1501-2541   เหล็กกล้าคาร์บอนรีดร้อนแผ่นม้วน แผ่นแถบ    20 ต.ค.2544

                          แผ่นหนา และแผ่นบางสำหรับงานโครงสร้าง    

                          เครื่องจักรกล                          

  14      มอก.1735-2542   เหล็กกล้าคาร์บอนรีดร้อนแผ่นม้วนและแผ่น     25 ส.ค.2544

                          แถบสำหรับงานท่อ                       

  15      มอก.1999-2543   เหล็กกล้ารีดร้อนแผ่นม้วน แผ่นแถบ แผ่นหนา   5 ก.ย.2545

                          และแผ่นบางสำหรับงานโครงสร้างรถยนต์      

  16      มอก.2011-2543   เหล็กกล้ารีดร้อนแผ่นม้วน แผ่นแถบ แผ่นหนา   5 ก.ย.2545

                          และแผ่นบางที่ต้านการกัดกร่อนได้ดีใน         

                          บรรยากาศ                            

  17      มอก.2012-2543   เหล็กกล้ารีดเย็นแผ่นม้วน แผ่นแถบและแผ่นตัด  13 พ.ค.2545

                          สำหรับงานทั่วไปและงานขึ้นรูป             

  18      มอก.2060-2543   เหล็กกล้าคาร์บอนรีดร้อนแผ่นม้วน แผ่นแถบ    14 ต.ค.2545

                          และแผ่นบาง สำหรับงานถังก๊าซ            
  ----------------------------------------------------------------------------

2)  การออกมาตรการตอบโต้การทุ่มตลาด (Anti-Dumping : AD) ของกรมการค้าต่างประเทศ
    กระทรวงพาณิชย์
    โดยการประกาศเก็บอากรชั่วคราวเหล็กแผ่นรีดร้อนชนิดเป็นม้วนและไม่เป็นม้วนจาก 14
    ประเทศ ได้แก่ ประเทศญี่ปุ่น สาธารณรัฐแอฟริกาใต้ สหพันธรัฐรัสเซีย สาธารณรัฐคาซัคสถาน
    สาธารณรัฐอินเดีย สาธารณรัฐเกาหลี ไต้หวัน สาธารณรัฐเวเนซูเอลา
    สาธารณรัฐอาร์เจนตินา ประเทศยูเครน สาธารณรัฐประชาธิปไตยประชาชนแอลจีเรีย
    สาธารณรัฐอินโดนีเซีย สาธารณรัฐสโลวัก และประเทศโรมาเนีย โดยมีผลบังคับตั้งแต่วันที่ 8
    พฤศจิกายน 2545 เป็นระยะเวลา 5 ปีซึ่งจะสิ้นสุดการคุ้มครองในปี 2551
    มาตรการดังกล่าวทำให้ราคาเหล็กแผ่นรีดร้อนจากต่างประเทศมีระดับราคาที่สูงกว่าเหล็กแผ่นรีดร้อนที่ผลิตในประเทศและส่งผลให้การแข่งขันด้านราคาของเหล็กรูปพรรณต่างๆ
    ที่ใช้เหล็กแผ่นรีดร้อนเป็นวัตถุดิบลดลงเนื่องจากผู้ผลิตเหล็กรูปพรรณต่างๆ
    มีต้นทุนวัตถุดิบที่ใกล้เคียงกัน

  แต่อย่างไรก็ตาม เมื่อเดือนมีนาคม 2547
  กระทรวงพาณิชย์ได้มีการประกาศยกเลิกมาตรการคุ้มครองผู้ผลิตเหล็กแผ่นรีดร้อนชนิดม้วนและไม่เป็นม้วนในประเทศดังกล่าวข้างต้นเป็นการชั่วคราวเพื่อให้สอดคล้องกับสถานการณ์การค้าเหล็กของโลกและสถานการณ์ภายในประเทศที่มีการปรับตัวเพิ่มสูงขึ้นมากและเพื่อแก้ปัญหาปัญหาการขาดแคลนเหล็กแผ่นรีดร้อนชนิดม้วนและไม่เป็นม้วนในประเทศ
  จึงเรียกเก็บอากรโต้ตอบการทุ่มตลาดในการนำเข้าสินค้าเหล็กแผ่นรีดร้อนชนิดม้วนและไม่เป็นม้วนในอัตราร้อยละ
  0 (ศูนย์) ของราคา ซี.ไอ.เอฟ. เป็นระยะเวลา 6 เดือน โดยมีผลบังคับตั้งแต่วันที่ 11
  มีนาคม 2547 ทั้งนี้การประกาศยกเลิกมาตรการคุ้มครองดังกล่าว
  จะไม่ส่งผลกระทบต่อผู้ผลิตเหล็กแผ่นรีดร้อนชนิดเป็นม้วนและไม่เป็นม้วนในประเทศเนื่องจากราคาเหล็กแผ่นรีดร้อนที่จำหน่ายในต่างประเทศมีราคาสูงกว่าราคาจำหน่ายเหล็กแผ่นรีดร้อนในประเทศ
  ทำให้ผู้ใช้เหล็กแผ่นรีดร้อนเป็นวัตถุดิบไม่ได้รับประโยชน์ใดๆ จากการยกเลิกมาตรการดังกล่าว

  ในส่วนของการที่ประเทศไทยได้เข้าร่วมลงนามในสนธิสัญญาว่าด้วยเขตการค้าเสรีอาเซียน
  (AFTA) นั้น
  ประเทศสมาชิกมีข้อตกลงร่วมกันที่จะลดกำแพงภาษีนำเข้าท่อเหล็กให้เหลือเพียงร้อยละ 0-5
  ภายในปี 2550 จากปัจจุบันประเทศไทยได้กำหนดอัตราภาษีอากรขาเข้าของท่อเหล็กไว้ที่ร้อยละ
  12
  ซึ่งอาจส่งผลให้มีการนำเข้าท่อเหล็กที่มีราคาถูกเพิ่มขึ้นและกระทบต่อราคาขายท่อเหล็กโดยรวมในประเทศให้มีราคาลดลง
  อย่างไรก็ตาม ผู้ผลิตท่อเหล็กรายใหญ่ภายใต้สนธิสัญญาว่าด้วยเขตการค้าเสรีอาเซียน
  โดยเฉพาะประเทศจีน
  ยังมีความต้องการบริโภคเหล็กที่มากกว่ากำลังการผลิตภายในประเทศส่งผลให้มีความสามารถในการส่งออกลดลง
  นอกจากนี้
  ด้วยข้อจำกัดเรื่องปริมาณการนำเข้าที่ต้องมากพอที่จะคุ้มค่าใช้จ่ายในการขนส่งและระยะเวลาในการขนส่งท่อเหล็กนำเข้าที่อาจไม่ทันต่อความต้องการใช้จะเป็นข้อเสียเปรียบที่ทำให้ผู้นำเข้าไม่สามารถแข่งขันกับผู้ผลิตในประเทศซึ่งรวมถึงบริษัทด้วย

  จากมาตรการดังกล่าวข้างต้น ทำให้ผลิตภัณฑ์เหล็กในประเทศสามารถแข่งขันกับการนำเข้าได้
  และด้วยปัจจัยที่ราคาเหล็กในตลาดโลกปรับตัวสูงขึ้น
  ทำให้อุตสาหกรรมเหล็กในประเทศไทยสามารถผลิตและส่งออกในราคาที่แข่งขันได้
  นอกจากนี้ตลาดส่งออกผลิตภัณฑ์เหล็กในประเทศไทยอยู่ในสภาวะที่กระเตื้องขึ้นเนื่องจากประเทศไทยได้ถูกยกเว้นจากมาตรา
  201 ของประเทศสหรัฐอเมริกา ซึ่งเป็นมาตรการการเก็บภาษีพิเศษ
  ทำให้ผลิตภัณฑ์เหล็กจากประเทศไทยสามารถส่งออกไปยังประเทศสหรัฐอเมริกาซึ่งเป็นประเทศที่ใช้เหล็กมากเป็นอันดับต้นๆ
  ของโลก

ตารางปริมาณการผลิต การจำหน่าย และความต้องการเหล็กแผ่นรีดร้อนในประเทศ
(หน่วย:เมตริกตัน)

+-----------------------+----------+----------+----------+----------+
|                       | 2544     | 2545     | 2546     | 2547     |
+-----------------------+----------+----------+----------+----------+
| ปริมาณการผลิต           | 1.89     | 2.97     | 3.33     | 3.91     |
|                       |          |          |          |          |
| ปริมาณความต้องการ       | 3.99     | 4.80     | 5.40     | 5.65     |
|                       |          |          |          |          |
| ป                     | 1.87     | 2.69     | 3.05     | 3.29     |
| ริมาณการจำหน่ายในประเทศ |          |          |          |          |
+-----------------------+----------+----------+----------+----------+

ที่มา : สถาบันเหล็กและเหล็กกล้าแห่งประเทศไทย

  ปริมาณการผลิตเหล็กแผ่นรีดร้อนในปี 2547 มีจำนวน 3.91 ล้านตันเพิ่มขึ้นจาก 3.33 ล้านตัน ปี
  2546 คิดเป็นการเพิ่มขึ้นร้อยละ 17.42 โดยมีปริมาณความต้องการใช้ในประเทศเท่ากับ 5.65
  ล้านตันในปี 2547 เพิ่มขึ้นจาก 5.40 ล้านตันในปี 2546 หรือเพิ่มขึ้นร้อยละ 4.63
  เนื่องจากความต้องการใช้เหล็กภายในประเทศเพิ่มมากขึ้น
  จากการขยายตัวของอุตสาหกรรมต่อเนื่องต่างๆ ซึ่งใช้เหล็กเป็นวัตถุดิบ เช่น
  อุตสาหกรรมก่อสร้าง อุตสาหกรรมเครื่องใช้ไฟฟ้าและอิเล็กทรอนิกส์ ยานยนต์และชิ้นส่วน
  และอุตสาหกรรมเฟอร์นิเจอร์ โดยอุตสาหกรรมก่อสร้างมีการขยายตัวสูงตั้งแต่ช่วงต้นปี
  จากโครงการก่อสร้างต่างๆ อันเป็นผลมาจากโครงการใหม่ๆ
  ยังคงเกิดขึ้นอย่างต่อเนื่องและความต้องการที่อยู่อาศัยของประชาชนที่เพิ่มขึ้น

ตารางปริมาณการผลิต การจำหน่าย และความต้องการเหล็กแผ่นรีดเย็นในประเทศ
(หน่วย:เมตริกตัน)

+-----------------------+----------+----------+----------+----------+
|                       | 2544     | 2545     | 2546     | 2547     |
+-----------------------+----------+----------+----------+----------+
| ปริมาณการผลิต           | 1.58     | 2.01     | 2.26     | 2.30     |
|                       |          |          |          |          |
| ปริมาณความต้องการ       | 1.60     | 1.88     | 2.16     | 2.40     |
|                       |          |          |          |          |
| ป                     | 1.08     | 1.49     | 1.62     | 1.78     |
| ริมาณการจำหน่ายในประเทศ |          |          |          |          |
+-----------------------+----------+----------+----------+----------+

ที่มา : สถาบันเหล็กและเหล็กกล้าแห่งประเทศไทย

  ปริมาณการผลิตเหล็กแผ่นรีดเย็นในปี 2547 มีจำนวน 2.30 ล้านตันเพิ่มขึ้นจาก 2.26 ล้านตัน
  ในปี 2546 คิดเป็นการเพิ่มขึ้นร้อยละ 1.77 โดยมีปริมาณความต้องการใช้ในประเทศเท่ากับ
  2.40 ล้านตันในปี 2547 เพิ่มขึ้นจาก 2.16 ล้านตันในปี 2546 หรือเพิ่มขึ้นร้อยละ 11.11
  เนื่องจากความต้องการใช้เหล็กภายในประเทศเพิ่มมากขึ้น
  จากการขยายตัวของอุตสาหกรรมต่อเนื่องต่างๆ ซึ่งใช้เหล็กแผ่นรีดเย็นเป็นวัตถุดิบ เช่น
  อุตสาหกรรมยานยนต์และชิ้นส่วน เครื่องใช้ไฟฟ้าและอิเล็กทรอนิกส์
  โดยอุตสาหกรรมยานยนต์มีการขยายตัวสูงมากนับตั้งแต่ช่วงต้นปีตามการขยายตัวของการบริโภคภายในประเทศและการส่งออก

  อุตสาหกรรมท่อเหล็กในประเทศไทย

  อุตสาหกรรมท่อเหล็กเป็นอุตสาหกรรมต่อเนื่องสำคัญของอุตสาหกรรมเหล็กแผ่นรีดร้อน
  ซึ่งในอุตสาหกรรมท่อเหล็กปัจจุบันสามารถแบ่งผลิตภัณฑ์ออกได้เป็น 2
  ประเภทตามลักษณะกระบวนการผลิต คือ 1) ท่อเหล็กมีตะเข็บ (Pipe-Welded)
  และท่อเหล็กไร้ตะเข็บ (Pipe-Seamless)
  ซึ่งการผลิตท่อเหล็กในประเทศเป็นท่อเหล็กชนิดมีตะเข็บประเภทเชื่อมด้วยไฟฟ้า (Electric
  Resistance Weld Pipe) เช่น ท่อเหล็กดำ ท่อเหล็กชุบสังกะสี และท่อเหล็กไร้สนิม
  ซึ่งนำไปใช้ในอุตสาหกรรมต่างๆ
  สำหรับท่อเหล็กชนิดไร้ตะเข็บจะนำไปใช้สำหรับอุตสาหกรรมน้ำมัน ก๊าซและปิโตรเลียม
  ซึ่งยังต้องพึ่งพาการนำเข้าเป็นหลักเนื่องจากต้องใช้เงินลงทุนจำนวนมากและใช้เทคนิคการผลิตที่สูงอีกด้วย

ตารางแสดงปริมาณผลิต การใช้ การส่งออกและนำเข้าท่อเหล็กของประเทศไทย

  []ที่มา : ปริมาณการผลิตและการใช้ท่อเหล็กจาก ธนาคารแห่งประเทศไทย

  ปริมาณการส่งออกและนำเข้าท่อเหล็กจาก Iron and Steel Institution of Thailand

  ปริมาณการบริโภคท่อเหล็กในประเทศนั้นมีการเพิ่มขึ้นอย่างต่อเนื่องจาก 2.53 แสนตัน ในปี
  2543 เป็น 3.09 แสนตัน 3.41 แสนตัน และ 3.18 แสนตัน ในปี 2544 ถึง 2546 ตามลำดับ
  หรือคิดเป็นอัตราการเติบโตร้อยละ 22.13 ในปี 2544 และร้อยละ 10.36 และร้อยละ
  (6.74) ในปี 2545 และ 2546 ตามลำดับ เนื่องจากปี 2546
  ราคาเหล็กแผ่นรีดร้อนมีการปรับราคาสูงขึ้นมากส่งผลให้ท่อเหล็กมีการปรับราคาสูงขึ้นทำให้การบริโภคลดลง
  ซึ่งการเพิ่มขึ้นของการบริโภคท่อเหล็กในช่วงปี 2543 ถึง 2545
  เกิดจากการขยายตัวของธุรกิจต่างๆ ทั้งธุรกิจก่อสร้าง ธุรกิจเฟอร์นิเจอร์ ธุรกิจยานยนต์
  และธุรกิจเครื่องใช้ไฟฟ้า

  สำหรับปริมาณการผลิตท่อเหล็กในประเทศเปลี่ยนแปลงจาก 4.92 แสนตัน ในปี 2543 เป็น 5.1
  แสนตัน 5.20 และ 4.35 แสนตัน ในปี 2544 ถึง 2546 อย่างไรก็ตามในปี 2546
  พบว่าปริมาณการผลิตท่อเหล็กในประเทศลดลง
  เนื่องจากราคาเหล็กแผ่นรีดร้อนและเศษเหล็กซึ่งเป็นวัตถุดิบของเหล็กแผ่นในตลาดโลกมีการปรับตัวสูงขึ้นอย่างมาก
  ในขณะที่ราคาจำหน่ายเหล็กแผ่นรีดร้อนถูกตรึงไว้ที่เพดานราคาที่กำหนดโดยกระทรวงพาณิชย์
  ส่งผลให้ผู้ผลิตเหล็กแผ่นรีดร้อนชะลอการผลิตลงและทำให้เกิดการขาดแคลนเหล็กแผ่นรีดร้อนในช่วงไตรมาสที่
  2 และไตรมาสที่ 4 ของปี 2546 ทำให้ปริมาณการผลิตท่อเหล็กในประเทศลดลง

  จากคุณสมบัติในเรื่องความแข็งแรงและทนทานรวมทั้งน้ำหนักที่เบากว่าของท่อเหล็กเมื่อเปรียบเทียบกับเหล็กโครงสร้างชนิดอื่นรวมทั้งความหลากหลายในการนำไปใช้ได้ในอุตสาหกรรมต่างๆ
  เช่น
  อุตสาหกรรมการก่อสร้างที่ใช้ท่อเหล็กเป็นโครงสร้างทำให้สามารถออกแบบโครงสร้างและนำมาประกอบที่สถานที่ก่อสร้างซึ่งทำให้ประหยัดเวลาและค่าใช้จ่าย
  ส่งผลให้ท่อเหล็กเป็นที่นิยมและมีแนวโน้มว่าจะมีความต้องการเพิ่มขึ้นเพื่อนำมาใช้ในงานโครงการก่อสร้างเพิ่มขึ้นทดแทนการใช้เหล็กโครงสร้างรูปพรรณแบบตัวซี
  (C) ตัวเอช (H) และตัวไอ (I)
  แต่อย่างไรก็ตามราคาของท่อเหล็กเมื่อเปรียบเทียบกับเหล็กโครงสร้างรูปพรรณต่างๆ
  พบว่าท่อเหล็กยังมีราคาที่สูงกว่า
  ดังนั้นหากราคาของท่อเหล็กลดลงมาใกล้เคียงกับเหล็กรูปพรรณก็จะทำให้ปริมาณการใช้ท่อเหล็กสูงขึ้นมาก
  นอกจากนี้ในอนาคตจะมีการพัฒนาท่อเหล็กเพื่อนำมาใช้ประโยชน์ในงานทั่วไปได้อีกหลายประเภท
  เช่น ใช้ท่อเหล็กเป็นเสาของป้ายโฆษณาขนาดใหญ่ เป็นต้น

  []ที่มา : จากบริษัท

  เหล็กแผ่นรีดร้อนซึ่งเป็นวัตถุดิบหลักของบริษัทในการผลิตเหล็กโครงสร้างและเหล็กแผ่นรีดเย็นซึ่งเป็นวัตถุดิบหลักของบริษัทในการผลิตท่อเฟอร์นิเจอร์
  (โดยเหล็กแผ่นรีดเย็นเป็นการนำเหล็กแผ่นรีดร้อนมาเป็นวัตถุดิบในการผลิตโดยผ่านกระบวนการรีดเย็น)
  มีการผันผวนของราคาสูงมากในปี 2545
  เนื่องจากการทุ่มตลาดเหล็กแผ่นรีดร้อนจากต่างประเทศทำให้ราคาเหล็กแผ่นรีดร้อนและเหล็กแผ่นรีดเย็นมีการปรับราคาลงต่ำกว่า
  10,000 บาทต่อตัน และ 13,000 บาทต่อตัน ตามลำดับ แต่อย่างไรก็ตาม
  ภายหลังจากที่ภาครัฐออกมาตรการคุ้มครองผู้ผลิตเหล็กแผ่นรีดร้อนในประเทศทำให้ราคาเหล็กแผ่นรีดร้อนและเหล็กแผ่นรีดเย็นมีราคาปรับตัวสูงขึ้นและมีความผันผวนลดลง
  แต่เนื่องจากปริมาณการใช้เหล็กของโลกเพิ่มขึ้นอย่างมากจากความต้องการของประเทศจีน
  รวมทั้งประเทศในทวีปเอเชีย เช่น อินเดีย กลุ่มประเทศรัสเซียเก่า
  ที่ภาวะเศรษฐกิจเริ่มฟื้นตัวทำให้ราคาเหล็กแผ่นรีดร้อนมีการปรับราคาสูงขึ้นอย่างต่อเนื่องโดยเฉพาะไตรมาสที่
  4 ปี 2546 ซึ่งราคาเหล็กแผ่นรีดร้อนและเหล็กแผ่นรีดเย็นมีราคาสูงถึง 16,000 บาทต่อตันและ
  21,000 บาทต่อตัน ตามลำดับ และเพิ่มขึ้นมากในไตรมาสที่ 1 ปี 2547
  โดยราคาเหล็กแผ่นรีดร้อนมีการปรับราคาสูงขึ้นถึงประมาณ 20,000 บาทต่อตัน
  และเหล็กแผ่นรีดเย็นมีราคาสูงถึง 23,000 บาทต่อตัน

  สำหรับท่อเหล็กโครงสร้างและท่อเหล็กเฟอร์นิเจอร์
  มีราคาแปรผันไปตามทิศทางของราคาเหล็กแผ่นรีดร้อนและเหล็กแผ่นรีดเย็น ตามลำดับ
  โดยท่อเหล็กโครงสร้างและท่อเหล็กเฟอร์นิเจอร์มีการปรับตัวขึ้นสูงจาก 11,000 บาทต่อตัน และ
  15,000 บาทต่อตัน ในเดือนมกราคม ปี 2545 ตามลำดับ เป็น 15,000 บาทต่อตัน และ
  21,000 บาทต่อตัน ในช่วงต้นปี 2546 ตามลำดับ และเพิ่มสูงขึ้นมากในไตรมาสที่ 1 ปี 2547
  เป็น 21,000 บาทต่อตัน และ 24,000 บาทต่อตัน ตามลำดับ
  ตามทิศทางการปรับตัวสูงขึ้นของราคาเหล็กแผ่นรีดร้อนและเหล็กแผ่นรีดเย็น
  และความต้องการใช้งานที่เพิ่มสูงในอุตสาหกรรมที่เกี่ยวเนื่องกับท่อเหล็ก อันได้แก่

  อุตสาหกรรมการก่อสร้าง ยานยนต์ เครื่องใช้ไฟฟ้าและอิเล็กทรอนิกส์
  และอุตสาหกรรมเฟอร์นิเจอร์

สถานการณ์อุตสาหกรรมเหล็กในเดือนมกราคม-กันยายน 2547

  โดยภาพรวมการบริโภคเหล็กในระยะ 9 เดือน ปีนี้ มีปริมาณเพิ่มสูงขึ้น คาดว่าใน ปี 2547
  น่าจะมีการบริโภคโดยรวมถึง 12 ล้านตัน โดยเป็นการผลิตในประเทศเพิ่มสูงขึ้น
  จากข้อมูลสถิติในระยะ 9
  เดือนนี้การผลิตเหล็กสำเร็จรูปทั้งทรงแบนและทรงยาวมีปริมาณเพิ่มสูงขึ้นจากปีนี้แล้ว
  แต่การนำเข้าและการส่งออกกลับมีปริมาณลดลง ทั้งนี้อาจเป็นเพราะสินค้าเหล็กเริ่มขาดแคลน
  และมีราคาสูงขึ้น ทำให้ผู้บริโภคหันมาใช้เหล็กในประเทศมากขึ้น

  สำหรับการนำเข้าเศษเหล็ก ซึ่งเป็นวัตถุดิบในการผลิตเหล็กสำหรับผู้ผลิตที่มีเตาหลอม
  มีการนำเข้าในระยะ 9 เดือนที่ผ่านมาสูงขึ้นมากเมื่อเทียบกับระยะเวลาเดียวกันในปีที่แล้ว
  คือมีการนำเข้า 1.37 ล้านตัน เพิ่มขึ้นถึง 56% สำหรับผลิตภัณฑ์เหล็กกึ่งสำเร็จรูป
  ซึ่งเป็นวัตถุดิบในการผลิตเหล็กสำหรับผู้ผลิตที่ไม่มีเตาหลอม หรือโรงรีดอื่นๆ มีการนำเข้า
  billet เพิ่มขึ้น 43% เป็น 1.6 ล้านตัน ในขณะที่การนำเข้า slab มีปริมาณลดลง 9%
  จากเดิมที่มีการนำเข้า 1.66 ล้านตัน ในระยะ 9 เดือนปี 2546 คงเหลือ 1.52
  ล้านตันในปี2547 ทั้งนี้อาจเป็นสาเหตุของเหล็กขาดแคลนและราคาเหล็กที่เพิ่มสูงขึ้นอย่างต่อเนื่อง
  ข้อมูลการนำเข้า billet อยู่ที่ 398 เหรียญต่อตัน
  ในขณะที่ราคานำเข้าเศษเหล็กลดลงจากเดิมราคาสูงสุด 421 เหรียญต่อตันในเดือนมิถุนายน
  คงเหลือ 249 เหรียญต่อตัน ในเดือนกันยายน (ราคานำเข้าเป็นราคาที่รวมค่าขนส่งแล้ว – C&F
  )

  เหล็กเส้นมีการบริโภคเพิ่มสูงขึ้น โดยเป็นการผลิตในประเทศเพิ่มขึ้นประมาณ 30%
  และนำเข้าเพิ่มประมาณ 8% และมีการส่งออกลดลง 22% สำหรับเหล็กทรงยาวประเภทอื่น เช่น
  เหล็กลวดที่เคยมีการนำเข้าในอัตราสูง โดยส่วนใหญ่เป็นการนำเข้าเหล็กลวดคุณภาพสูง
  แต่ในระยะ 9 เดือนนี้กลับมีการนำเข้าลดลงประมาณ 5%
  ราคานำเข้าเหล็กเส้นล่าสุดเดือนกันยายน คือ 610 เหรียญต่อตัน ราคานำเข้าเหล็กลวดอยู่ที่
  530 เหรียญต่อตัน

  เหล็กแผ่นรีดร้อน มีการผลิตในประเทศเพิ่มสูงขึ้น 13% เป็น 2.74 ล้านตัน
  การนำเข้าเหล็กแผ่นรีดร้อนชนิดแผ่นหนามีปริมาณเพิ่มสูงขึ้น 34% โดยมีการนำเข้ารวม 9
  เดือนประมาณ 87,944 ตัน ในขณะที่การนำเข้าเหล็กแผ่นรีดร้อนชนิดอื่นกลับมีปริมาณลดลง
  เหล็กแผ่นรีดร้อนเพื่อการนำไปรีดเย็นต่อ ( HR for CR ) มีปริมาณการนำเข้าลดลงประมาณ
  9% เหล็กแผ่นรีดร้อนชนิดกัดกรดและเคลือบน้ำมันมีการนำเข้าเพิ่มขึ้นเพียง 8%
  ทั้งนี้อาจเป็นเพราะเริ่มมีการผลิตใช้เองในประเทศ ราคานำเข้าล่าสุดเดือนกันยายน
  ของเหล็กแผ่นรีดร้อนเพื่อการรีดเย็นต่อ คือ 486 เหรียญต่อตัน ซึ่งเป็นราคาที่สูงขึ้นอย่างต่อเนื่อง
  สำหรับเหล็กแผ่นรีดร้อนกัดกรดและเคลือบน้ำมันก็มีการเคลื่อนไหวสูงขึ้นอย่างต่อเนื่องเช่นกัน
  ราคาล่าสุดอยู่ที่ 530 เหรียญต่อตัน การส่งออกเหล็กแผ่นรีดร้อนกลับมาฟื้นตัวอีกครั้งในไตรมาสที่
  2 จนถึงปัจจุบัน โดยมีการส่งออกส่วนใหญ่เป็นการส่งออกไปยังอเมริกาเหนือถึง 60%
  ของปริมาณการส่งออกทั้งหมด ตามด้วยการส่งออกไปยังยุโรปในสัดส่วน 30%
  แต่ไม่มีการส่งออกไปยังประเทศจีน

  สำหรับเหล็กแผ่นเคลือบที่มีการบริโภคเพิ่มสูงมาก คือเหล็กแผ่นเคลือบสีและโลหะประเภทต่างๆ
  มีการผลิตในประเทศเพิ่มสูงขึ้นถึง 27% เป็น 132,985 ตัน และนำเข้าเพิ่มสูงถึง 86% เป็น
  196,009 ตัน ในขณะที่การส่งออกลดลง
  ทั้งนี้คาดว่าเป็นการใช้เพื่อรองรับอุตสาหกรรมก่อสร้างเป็นหลัก

  แนวโน้มอุตสาหกรรมเหล็กในปี 2548

  สำนักงานเศรษฐกิจอุตสาหกรรมคาดว่าภาวะอุตสาหกรรมเหล็กในปี 2548
  จะขยายตัวขึ้นเมื่อเทียบกับปี 2547 เนื่องจากนโยบายกระตุ้นธุรกิจอสังหาริมทรัพย์ของรัฐ
  โครงการเมกะโปรเจก เช่น รถไฟฟ้า รถไฟความเร็วสูง ถนน บ้านเอื้ออาทร
  กระฟื้นฟูสิ่งปลูกสร้างหลังคลื่นยักษ์สึนามิ เป็นต้น ขณะเดียวกันความต้องการของตลาดต่างประเทศ
  โดยเฉพาะเหล็แผ่นรีดร้อน วึ่งสหรัฐได้ประกาศลดภาษีนำเข้าเหล็กรีดร้อน (HR carbon
  steel) ของไทยเหลือ 1.8% ทำให้ส่งออกเพิ่ม

  3.2.5 ภาวะการแข่งขัน

  ผู้บริหารของบริษัทได้ประเมินว่า ในปัจจุบันมีผู้ผลิตท่อเหล็กในประเทศประมาณ 40-50 ราย
  คิดเป็นกำลังการผลิตติดตั้งรวมประมาณ 1.50 ล้านตัน
  โดยมีอัตราการใช้กำลังการผลิตเฉลี่ยประมาณร้อยละ 60 ในปี 2546 ซึ่งเพิ่มขึ้นมากจากร้อยละ
  30 ในปี 2542 ตามการฟื้นตัวของความต้องการใช้ผลิตภัณฑ์ท่อเหล็กในประเทศ
  โดยผู้ผลิตท่อเหล็กรายใหญ่ในประเทศที่มีกำลังการผลิตติดตั้งเกินกว่า 100,000 ตันต่อปี มีจำนวน
  6 ราย โดยบริษัทเป็นหนึ่งในหกผู้ผลิตท่อเหล็กรายใหญ่ของประเทศ ซึ่งผู้ผลิตรายใหญ่ทั้ง 6
  รายนี้มีกำลังการผลิตรวมประมาณร้อยละ 40 ของกำลังการผลิตทั้งหมดในอุตสาหกรรมท่อเหล็ก

  สำหรับภาวะการแข่งขันในอุตสาหกรรมท่อเหล็กนั้น
  สืบเนื่องมาจากการฟื้นตัวของภาวะเศรษฐกิจในประเทศตั้งแต่ปี 2545
  ทำให้ความต้องการใช้เหล็กในประเทศเพิ่มขึ้นอย่างมากทั้งจากอุตสาหกรรมการก่อสร้าง
  เครื่องใช้ไฟฟ้า รถยนต์ เฟอร์นิเจอร์ และอื่นๆ
  รวมทั้งปริมาณความต้องการใช้เหล็กในต่างประเทศที่เพิ่มขึ้นมาก
  โดยเฉพาะประเทศจีนทำให้ปริมาณความต้องการใช้เหล็กทั่วโลกเพิ่มขึ้นมากจนเกิดภาวะการขาดแคลน
  ทำให้คู่แข่งของบริษัทหลายรายมุ่งการส่งออกไปยังต่างประเทศซึ่งได้ราคาขายสูงกว่าที่จำหน่ายในประเทศประกอบกับภาวะความต้องการใช้ภายในประเทศที่เพิ่มมากขึ้นจนกำลังการผลิตที่มีอยู่ในปัจจุบันไม่เพียงพอต่อความต้องการใช้เหล็กในประเทศ
  จึงส่งผลให้การแข่งขันในประเทศไม่รุนแรงมากนัก
  แต่อย่างไรก็ตามโอกาสที่ผู้ประกอบรายใหม่ๆรวมถึงผู้ผลิตเหล็กแผ่นรีดร้อนที่จะเข้าดำเนินธุรกิจผลิตท่อเหล็กนั้นไม่ง่ายนักถึงแม้ว่าจะมีเงินทุนก็ตามเนื่องจากต้องใช้เวลาในการพัฒนาศักยภาพการผลิตโดยผู้บริหารที่เชี่ยวชาญและมีประสบการณ์ในการผลิตท่อเหล็กให้ได้ตามมาตรฐานเป็นสำคัญ

  สำหรับศักยภาพในการแข่งขันของบริษัทนั้น
  บริษัทมีความได้เปรียบคู่แข่งขันทั้งในเรื่องของการผลิตผลิตภัณฑ์ท่อเหล็กที่มีความหลากหลายทั้งประเภทและขนาดของผลิตภัณฑ์
  และมีคุณภาพตามมาตรฐานสากลและมาตรฐานเชิงพาณิชย์ตามที่ลูกค้าต้องการรวมถึงการให้บริการที่รวดเร็วและตรงตามกำหนดการจัดส่งผลิตภัณฑ์ให้แก่ลูกค้า
  นอกจากนี้บริษัทได้เพิ่มศักยภาพในการแข่งขันในเรื่องดังต่อไปนี้

1)  การเพิ่มกำลังการผลิตของผลิตภัณฑ์ที่บริษัทผลิตอยู่จาก 84,000ตันต่อปีในปี 2546 เป็น
    150,000 ตันต่อปีในปี
    2547เพื่อรองรับความต้องการของลูกค้าที่เพิ่มสูงขึ้นและเพื่อก่อให้เกิดการประหยัดต่อขนาดจากการปริมาณการผลิตที่เพิ่มมากขึ้น
    (Economy of Scale)

2)  การเจาะตลาดกลุ่มลูกค้ารายใหม่ๆที่ต้องการใช้ท่อเหล็กโครงสร้างขนาดใหญ่โดยมีโครงการที่จะเริ่มผลิตท่อเหล็กโครงสร้างขนาดใหญ่ราวปลายปี2548
    ซึ่งโครงการนี้จะทำให้บริษัทเป็นผู้ผลิตท่อเหล็กสำหรับงานโครงสร้างขนาดใหญ่รายแรกและรายเดียวในประเทศไทยที่สามารถผลิตท่อเหล็กขนาดใหญ่ที่สุดถึง
    18 นิ้วดังรายละเอียดในส่วนที่ 2 ข้อ 6 เรื่องโครงการในอนาคต

3.3 การจัดหาวัตถุดิบและผลิตภัณฑ์

1.  การจัดหาและแหล่งที่มาของวัตถุดิบหลัก

  วัตถุดิบหลักในการผลิตแบ่งออกเป็น 2 ประเภทคือ เหล็กแผ่นรีดร้อนชนิดม้วน (Hot Rolled
  Steel Sheet) และเหล็กแผ่นรีดเย็น (Cold Rolled Steel Sheet)
  ทั้งนี้บริษัทสั่งซื้อวัตถุดิบหลักในการผลิตทั้ง 2 ประเภทจากผู้ผลิตภายในประเทศเป็นหลัก ในปี
  2547 ที่ผ่านมา บริษัทมียอดสั่งซื้อวัตถุดิบหลักทั้ง 2 ประเภทจากผู้ผลิตภายในประเทศ
  คิดเป็นสัดส่วนร้อยละ 95.70 ของยอดการสั่งซื้อเหล็กแผ่นชนิดม้วนทั้งหมด
  โดยบริษัทสั่งซื้อเหล็กแผ่นรีดร้อนชนิดม้วนส่วนใหญ่จากผู้ผลิตและจำหน่าย 3 รายใหญ่ในประเทศ
  คือ บริษัท สหวิริยาสตีลอินดัสตรี จำกัด(มหาชน) บริษัท นครไทยสตริปมิลล์ จำกัด(มหาชน)
  และบริษัท มิลเลนเนียม เมทัลเวิร์ค จำกัด ซึ่งเป็นบริษัทตัวแทนจำหน่ายของบริษัท จี สตีล จำกัด
  (มหาชน) คิดเป็นสัดส่วนร้อยละ 57, 22 และ 11
  ของมูลค่าการสั่งซื้อเหล็กแผ่นรีดร้อนชนิดม้วนทั้งหมด ตามลำดับ ทั้งนี้ผู้ผลิตและจำหน่ายวัตถุดิบทั้ง
  3 รายดังกล่าวก็สามารถผลิตได้คุณภาพและมาตรฐานตรงตามความต้องการของบริษัท
  อย่างไรก็ตาม เพื่อลดความเสี่ยงในการพึ่งพิงผู้ผลิต
  บริษัทได้สั่งซื้อเหล็กแผ่นรีดร้อนชนิดม้วนจากประเทศจีนและบราซิล
  ซึ่งได้ราคาไม่แตกต่างจากผู้ผลิตภายในประเทศดังกล่าวและได้รับการยกเว้นอากรตอบโต้การทุ่มตลาด(Anti-dumping
  duty) ส่วนเหล็กแผ่นรีดเย็นชนิดม้วน ส่วนใหญ่บริษัทสั่งซื้อจากผู้ผลิตและจำหน่าย 2 ราย คือ
  บริษัท สยามบุณฑริก จำกัดซึ่งเป็นบริษัทตัวแทนจำหน่ายของบริษัท สยามยูไนเต็ดสตีล จำกัด และ
  บริษัท เอ็นเคเค เทรดดิ้ง จำกัด คิดเป็นสัดส่วนร้อยละ 53 และ 47
  ของมูลค่าการสั่งซื้อเหล็กแผ่นรีดเย็นชนิดม้วนทั้งหมด ตามลำดับ อย่างไรก็ตาม
  บริษัทสั่งซื้อเหล็กแผ่นรีดเย็นชนิดม้วนในปริมาณไม่มากนักเมื่อเทียบกับเหล็กแผ่นรีดร้อนชนิดม้วนและสามารถจัดหาได้จากผู้ผลิตและจำหน่ายรายอื่นได้

ตารางแสดงปริมาณและสัดส่วนการสั่งซื้อวัตถุดิบที่ใช้ในการผลิตในปี 2546 และ 2547

  --------------------- -------------- --------- --------------- ---------
  ประเภทวัตถุดิบ           2546                     2547            

                        มูลค่า (ล้านบาท)  ร้อยละ     มูลค่า (ล้านบาท)   ร้อยละ

  1. เหล็กแผ่นรีดร้อนชนิดม้วน 1,169.4        86.6      1,985.0         87.1

  2. เหล็กแผ่นรีดเย็นชนิดม้วน 116.1          8.6       185.9           8.2

  3. อื่นๆ                65.0           4.8       107.2           4.7

  รวม                   1,350.5        100.0     2,278.1         100.0
  --------------------- -------------- --------- --------------- ---------

  ตารางแสดงปริมาณและสัดส่วนของแหล่งที่มาของวัตถุดิบในปี 2546 และ 2547

  --------------------- -------------- --------- --------------- ---------
  แหล่งที่มาของวัตถุดิบ       2546                     2547            

                        ปริมาณ (ล้านบาท) ร้อยละ     ปริมาณ (ล้านบาท)  ร้อยละ

  ซื้อภายในประเทศ         1,227.7        95.5      2,183.1         95.8

  นำเข้าจากต่างประเทศ     57.8           4.5       95.0            4.2

  รวม                   1,285.5        100.0     2,278.1         100.0
  --------------------- -------------- --------- --------------- ---------

  สำหรับนโยบายการสั่งซื้อวัตถุดิบนั้น บริษัทจะดำเนินการสั่งซื้อวัตถุดิบล่วงหน้า 1 เดือน
  ในปริมาณและราคารวมถึงคุณภาพของวัตถุที่ตกลงกันไว้ก่อนล่วงหน้ากับผู้ผลิตวัตถุดิบ
  เพื่อให้ได้วัตถุดิบในปริมาณที่เพียงพอและมีคุณภาพตรงตามความต้องการของลูกค้า
  นอกจากนี้การตกลงราคาซื้อขายล่วงหน้าซึ่งเป็นราคาที่อิงกับราคาในตลาดโลกจะทำให้บริษัทสามารถกำหนดราคาเสนอขายให้แก่ลูกค้าได้อย่างถูกต้องและเหมาะสม

  3.3.2 การผลิต

  ปัจจุบันบริษัทมีโรงงานแห่งเดียว บนเนื้อที่ 140 ไร่ โดยมีกำลังการผลิตรวมในปี 2547 ประมาณ
  150,000 ตันต่อปี โดยแบ่งเป็นการผลิตท่อเหล็ก 125,000 ตันต่อปีและเหล็กแผ่นดำ 25,000
  ตันต่อปี บริษัทมีนโยบายในการผลิตสินค้าตามคำสั่งซื้อของลูกค้า (made to order)
  โดยเป็นการประสานงานกันของ 4 หน่วยงานคือ ฝ่ายผลิต ฝ่ายขายในประเทศ
  ฝ่ายขายต่างประเทศและฝ่ายจัดซื้อ โดยเมื่อฝ่ายขายได้รับคำสั่งซื้อสินค้าจากลูกค้า
  ก็จะส่งคำสั่งผลิตสินค้าไปที่ฝ่ายผลิตโดยฝ่ายผลิตอาจจะสั่งผลิตมากกว่าจำนวนที่ลูกค้าสั่งซื้อ
  หากเห็นว่าสินค้าดังกล่าวมีความต้องการในตลาดสูงและเพื่อให้มีปริมาณการผลิตที่ก่อให้เกิดความประหยัดต่อปริมาณการผลิต
  (Economy of Scale) โดยฝ่ายผลิตจะเป็นผู้พิจารณาถึงระยะเวลาที่ใช้ผลิต,
  ปริมาณวัตถุดิบที่ต้องใช้และที่ต้องสั่งซื้อเพิ่มเติมแล้วแจ้งให้ฝ่ายขายทราบ
  โดยฝ่ายจัดซื้อจะเป็นผู้ดำเนินการสั่งซื้อวัตถุดิบ
  และทำการตรวจสอบปริมาณสินค้าคงคลังในคลังสินค้า
  สำหรับเวลาที่ใช้การผลิตนั้นจะใช้เวลาประมาณ 1 ถึง 2 วัน ทั้งนี้ขึ้นอยู่กับประเภทผลิตภัณฑ์
  และปริมาณสินค้าที่ลูกค้าสั่งผลิต และในการผลิตสินค้าแต่ละคำสั่งซื้อ
  ฝ่ายวางแผนการผลิตจะดำเนินการผลิตตามคำสั่งของลูกค้า ในการผลิตสินค้า
  ฝ่ายประกันคุณภาพจะต้องเข้าไปดำเนินการตรวจสอบคุณภาพสินค้าในแต่ละขั้นตอนของการผลิตตามแผนการตรวจสอบคุณภาพ(Quality
  Control Plan)

  ในส่วนของกระบวนการผลิต
  บริษัทมีการกำหนดขั้นตอนการทำงานไว้ค่อนข้างชัดเจนและมีประสิทธิภาพ ตามมาตรฐาน ISO
  9001 ที่บริษัทได้รับจาก TUV Rheinland (Thailand) Ltd. เมื่อเดือนกันยายน ปี 2545
  ซึ่งเป็นมาตรฐานในการกำหนดขั้นตอนและระบบการผลิต
  ตลอดจนการติดตามควบคุมคุณภาพของสินค้าที่บริษัทผลิต
  เพื่อให้ลูกค้าเกิดความมั่นใจในคุณภาพของสินค้าที่ซื้อจากบริษัท นอกจากนี้
  บริษัทได้ปรับปรุงระบบการผลิตและเทคโนโลยีของเครื่องจักรที่ใช้ในการผลิตอยู่เสมอ
  เพื่อเพิ่มประสิทธิภาพการผลิตและคุณภาพของสินค้าของบริษัท
  โดยบริษัทได้จัดตั้งฝ่ายพัฒนาการผลิตเพื่อวัตถุประสงค์ดังกล่าว ซึ่งสอดคล้องตามนโยบายของบริษัท
  คือ “มุ่งมั่นพัฒนาคุณภาพสินค้า รักษามาตรฐานผลิตภัณฑ์และบริการที่ลูกค้าพึงพอใจ”
  ในช่วงที่ผ่านมาบริษัทได้มีการดำเนินการที่สำคัญดังนี้

1.  สร้างเครื่องพ่นเคลือบสีระบบอัตโนมัติขึ้นเองแทนการใช้แรงงานคน
    ทำให้ได้ผลิตภัณฑ์ท่อเหล็กที่มีคุณภาพที่ดีขึ้นและลดการใช้แรงงานคนลงได้

2.  สร้างฝาปิดเตาชุบสังกะสีชนิดที่มีฉนวนกันความร้อน
    ทำให้สามารถรักษาอุณหภูมิของเตาชุบไว้ได้ในระดับที่เหมาะสมและประหยัดเชื้อเพลิง

3.  สร้างรถรางไฟฟ้าแทนการใช้เครนในการลำเลียงเคลื่อนย้ายสินค้าจากจุดผลิตหนึ่งไปยังจุดผลิตต่อเนื่องอื่นหรือคลังสินค้า
    ทำให้ขั้นตอนการทำงานที่สะดวกและรวดเร็วมากขึ้น
    โดยในแต่ละปีบริษัทได้ตั้งงบประมาณสำหรับการพัฒนาการผลิตประมาณ 5 ล้านบาท

  ตารางแสดงกำลังการผลิตและอัตราการใช้กำลังการผลิต

  ------------------------------- ------------- ------------- -------------
  กำลังการผลิตรวม                   2545          2546          2547

  กำลังการผลิตเต็มที่(ตัน)              84,000        84,000        150,000

  ปริมาณการผลิตจริง(ตัน)              76,926        76,110        105,801

  อัตราการใช้กำลังการผลิต(%)          91.58         90.61         70.53

  ปริมาณการผลิตปีนี้เทียบกับปีก่อน(%)      -6.03         -1.06         39.01
  ------------------------------- ------------- ------------- -------------

  ในปี 2547 บริษัทได้เพิ่มกำลังการผลิตเป็น 150,000 ตันต่อปี จาก 84,000 ตันต่อปี ในปี
  2546 โดยการเพิ่มกะการผลิตท่อเหล็กอีก 1
  กะทั้งนี้มิได้มีการลงทุนซื้อเครื่องจักรเพื่อผลิตท่อเหล็กเพิ่มแต่มีการซื้อเครื่องตัดเหล็กแผ่นเพิ่ม
  เพื่อการผลิตเหล็กแผ่นดำ สำหรับกำลังการผลิตของบริษัทในปี 2547
  สามารถแยกตามประเภทผลิตภัณฑ์ได้ดังนี้

  ------------------------------------ ----------------------------------
  ประเภทผลิตภัณฑ์                         กำลังการผลิต (ตันต่อปี)

  เหล็กโครงสร้าง                         92,500

  ท่อเหล็กชุบสังกะสี                        25,000

  เหล็กแผ่นดำ                            25,000

  ท่อเหล็กเฟอร์นิเจอร์                      7,500

  รวม                                  150,000
  ------------------------------------ ----------------------------------

3.4 กระบวนการผลิต

  กระบวนการผลิตท่อเหล็กเริ่มต้นจากการนำเหล็กแผ่นรีดร้อนชนิดม้วน (Hot Rolled Steel
  Sheet) ซึ่งเป็นวัตถุดิบหลักในการผลิตมาเข้าเครื่องซอย (Slitting)
  ให้ได้ขนาดท่อที่ลูกค้าต้องการจะได้เป็นเหล็กแถบ (Strip)
  แล้วนำเหล็กแถบนี้ไปผ่านกระบวนการขึ้นรูป(Forming)ให้ได้รูปท่อเหล็กตามขนาดและรูปทรงที่ต้องการได้แก่
  ทรงกลม ทรงเหลี่ยมและทรงแบน และท่อเหล็กโครงสร้างรูปตัวซี
  หลังจากนั้นท่อเหล็กที่ผ่านกระบวนการขึ้นรูปแล้วจะถูกนำมาเข้าเครื่องตัดให้ได้ความยาว 6
  เมตรตามมาตรฐานหรือตามคำสั่งของลูกค้า ก่อนผ่านการตรวจสอบคุณภาพและมัดรวมเป็น
  Bunding เพื่อจัดจำหน่ายต่อไป ในขณะที่การผลิตท่อเหล็กเคลือบสี
  จะเป็นการนำท่อเหล็กดำทรงกลม
  ทรงเหลี่ยมหรือทรงแบนที่ตัดแล้วมาผ่านการเคลือบสีบนผิวด้านนอกของท่อเหล็กดังกล่าว
  ส่วนการผลิตท่อเหล็กรับแรงดันน้ำสูงจะนำท่อเหล็กดำทรงกลมที่ผลิตแล้วมาทดสอบการรับแรงดันในระดับตั้งแต่
  70 บาร์ ถึง 150 บาร์ตามที่มาตรฐานกำหนด สำหรับการผลิตท่อเหล็กชุบสังกะสี
  จะนำท่อเหล็กดำทรงกลมที่ผลิตได้มาผ่านกระบวนการชุบสังกะสีตามที่มาตรฐานกำหนด
  ส่วนการผลิตท่อเฟอร์นิเจอร์นั้น จะนำเหล็กแผ่นรีดเย็น (Cold Rolled Steel Sheet)
  มาเป็นวัตถุดิบหลักในการผลิตโดยมีกระบวนการผลิตเช่นเดียวกับท่อเหล็กดำ ทั้งนี้กระบวนการผลิต
  เหล็กโครงสร้าง ท่อเหล็กชุบสังกะสี ท่อเหล็กเฟอร์นิเจอร์และเหล็กแผ่นดำ
  แสดงในแผนภาพด้านล่างดังนี้

3.5 ผลกระทบสิ่งแวดล้อม

  นอกเหนือจากการให้ความสำคัญด้านคุณภาพและมาตรฐานของผลิตภัณฑ์แล้ว
  บริษัทยังให้ความสำคัญในการดูแลและรักษาสิ่งแวดล้อม
  โดยจัดให้มีระบบบำบัดน้ำเสียและระบบกำจัดฝุ่นควันและฟอกสารพิษภายในโรงงานก่อนปล่อยออกสู่สิ่งแวดล้อมภายนอก
  ส่วนกากตะกอนหรือของเสียที่เป็นพิษจากระบบบำบัด บริษัทได้ว่าจ้าง บริษัท
  บริหารและพัฒนาเพื่อการอนุรักษ์สิ่งแวดล้อม จำกัด (มหาชน) ให้จัดเก็บเพื่อนำไปกำจัดต่อไป
  โดยที่ผ่านมาบริษัทมีค่าใช้จ่ายทั้งหมดสำหรับการลดผลกระทบต่อสิ่งแวดล้อมประมาณปีละ 3
  ล้านบาท ซึ่งเป็นค่าใช้จ่ายที่มุ่งเน้นไปในเรื่องการจัดการและการบำรุงรักษา
  ทั้งนี้ตั้งแต่เปิดโรงงานมา
  บริษัทไม่มีข้อพิพาทหรือถูกฟ้องร้องเกี่ยวกับการสร้างผลกระทบต่อสิ่งแวดล้อมและไม่เคยได้รับการตักเตือนหรือการปรับจากหน่วยงานของรัฐตามกฎหมายที่บริษัทต้องปฏิบัติตามอันได้แก่
  พระราชบัญญัติโรงงาน พ.ศ. 2535 และพระราชบัญญัติส่งเสริมและรักษาสิ่งแวดล้อม พ.ศ.
  2535

3.6 งานที่ยังมิได้ส่งมอบ

ณ วันที่ 31 ธันวาคม 2547 บริษัทไม่มีงานคงค้างที่ยังมิได้ส่งมอบ

[1] ที่มา : ธนาคารแห่งประเทศไทย